बैन लगाने वाले काठमांडू के मेयर बोले- दुनियाभर में रोक लगे
Adipurush Movie Controversy; क्या आदिपुरुष फिल्म के जरिए नेपाल के लोगों में भारत विरोधी भावना भड़काई जा रही है? राष्ट्रवाद का मुद्दा पुराना, मेयर को फायदा नहीं मिलेगा: प्रोफेसर
1. रामायण के सभी पात्र, जिनकी लोग बड़े पैमाने पर पूजा करते हैं, उन्हें दयनीय तरीके से दिखाया गया है। सेंसर बोर्ड ने ऐसी फिल्म को क्यों पास किया। ये बड़ी गलती है।'
2. क्या कोई कल्पना करता है कि धार्मिक पात्र वैसे होंगे जैसा उन्हें फिल्म में दिखाया गया है? फिल्म में किरदारों ने जो पोशाक पहनी है, क्या हम कल्पना करते हैं कि हमारे भगवान ऐसे ही होंगे?'
3. कुछ लोग पूरी फिल्म नहीं देख पाए। जो लोग भगवान राम, भगवान लक्ष्मण और मां सीता का सम्मान करते हैं, वे ऐसी फिल्म नहीं देख सकते।
ये तीनों टिप्पणियां इलाहाबाद हाईकोर्ट की हैं। मामला 600 करोड़ में बनी फिल्म आदिपुरुष का है। सुनवाई की तारीख थी 28 जून। 16 जून को रिलीज हुई आदिपुरुष दो हफ्ते में करीब 300 करोड़ रुपए कमा चुकी है। भारत ही नहीं, पड़ोसी नेपाल में भी इस पर विवाद है। वहां फिल्म का सिर्फ पहला शो चल पाया। इसके बाद फिल्म हटा दी गई। नेपाल में भी मामला कोर्ट में है।
नेपाल की राजधानी काठमांडू के मेयर बालेन शाह ने आदिपुरुष से नाराज होकर सभी हिंदी फिल्में रिलीज करने पर रोक लगा दी। वे आदिपुरुष में सीता को भारत की बेटी बताए जाने से नाराज थे। दैनिक भास्कर से बातचीत में उन्होंने यहां तक कह दिया कि उनके बस में होता तो वे आदिपुरुष पर दुनियाभर में रोक लगवा देते।
इलाहाबाद हाईकोर्ट में 27 जून को आदिपुरुष के खिलाफ याचिका पर सुनवाई शुरू हुई। उसी दिन नेपाल के पाटन हाईकोर्ट ने हिंदी फिल्मों से बैन हटाने का आदेश जारी किया। गुरुवार से वहां थिएटर में दोबारा हिंदी फिल्में दिखाना शुरू कर दिया गया।
इस विवाद पर नेपाल के लोग क्या सोचते हैं और एक फिल्म से दोनों देशों के रिश्तों पर पड़ने वाले असर को कैसे देखते हैं, ये जानने हम काठमांडू पहुंचे। मेयर बालेन शाह के अलावा, फिल्म डिस्ट्रीब्यूटर, एक्सपर्ट्स और आम लोगों से बात की।
हमारे सामने 2 सवाल थे…
पहला: क्या आदिपुरुष फिल्म के जरिए नेपाल के लोगों में भारत विरोधी भावना भड़काई जा रही है?
दूसरा: भारतीय फिल्मों पर बैन लगाकर बालेन शाह क्या करना चाह रहे हैं?
जवाब के लिए हम सबसे पहले काठमांडू में फिल्म क्रिटिक डॉ. सचिन घिमिरे से मिले। वे जावलाखेल एरिया में रहते हैं। डॉ. सचिन घिमिरे कहते हैं, ‘आदिपुरुष फिल्म में जिस तरह तथ्यों से छेड़छाड़ हुई, राइटर मनोज मुंतशिर ने बचाव में नेपाल के लिए जो बयानबाजी की, उससे नेपाल के लोगों की भावनाओं को चोट पहुंची है। इससे यहां के लोगों में भारत विरोधी भावना मजबूत हुई है। नेपाल के ज्यादातर लोग मेयर बालेन शाह का समर्थन कर रहे हैं।’
सचिन कहते हैं कि ‘आदिपुरुष के बहाने सभी भारतीय फिल्मों को बैन करने के पीछे बालेन शाह का अपना हित है। अगर वे सभी भाषाओं की फिल्मों को लेकर ये मुद्दा उठाते, तो नेपाली फिल्म इंडस्ट्री को भी फायदा होता। सभी उनके साथ होते, लेकिन हिंदी फिल्में बैन करके वे सिर्फ लोगों को बरगला रहे हैं।’
राष्ट्रवाद का मुद्दा पुराना, मेयर को फायदा नहीं मिलेगा: प्रोफेसर
डॉ. सचिन घिमिरे के बाद हम नेपाल की सबसे बड़ी त्रिभुवन यूनिवर्सिटी के प्रोफेसर डॉ. विष्णु बस्याल के पास कीर्तिपुर पहुंचे। डॉ. विष्णु बस्याल कहते हैं कि ‘आदिपुरुष फिल्म पर विवाद की वजह समझने के लिए हमें थोड़ा पीछे जाना होगा। अगस्त, 2020 में CII के एक कार्यक्रम में भारत के विदेश मंत्री एस. जयशंकर ने भगवान बुद्ध को भारतीय बता दिया था।’
‘इसी तरह आदिपुरुष फिल्म में भी सीताजी का जन्म भारत में बताया गया है। सीताजी हमारे देश की विभूतियों में गिनी जाती हैं। उनका जन्म भारत में बताया गया, तो नेपाल के लोगों ने इसे भारत के सांस्कृतिक अतिक्रमण के तौर पर देखा।’
क्या मेयर बालेन शाह इस फिल्म के जरिए राष्ट्रवाद का मुद्दा भुनाना चाहते हैं? डॉ. विष्णु बस्याल कहते हैं, ‘नेपाल में राष्ट्रवाद का मुद्दा पुराना हो चुका है। पहले भी कई पार्टियां उग्र राष्ट्रवाद के नारे के साथ इसका फायदा ले चुकी हैं। अब नेपाल के लोग इस मुद्दे के साथ नहीं जाते।’
मेयर ने कोर्ट और सरकार काे भी इस मुद्दे पर चैलेंज कर दिया है। इस पर प्रोफेसर विष्णु बस्याल कहते हैं, ‘अगर आप शुरुआत से मेयर बालेन शाह की राजनीति देखेंगे, तो पता चलेगा कि वे समय-समय पर सरकार समेत दूसरी पार्टियों को निशाने पर लेते रहे हैं। इसी क्रम में उन्होंने आदिपुरुष के मुद्दे पर सरकार और कोर्ट को चैलेंज कर दिया।’
कोर्ट के फैसले के खिलाफ गए मेयर, अवमानना का केस
काठमांडू में बैन लगने के बाद पूरे देश में सिनेमा हॉल मालिकों ने आदिपुरुष फिल्म दिखानी बंद कर दी। उन्हें डर था कि सिनेमा हॉल पर हमला न हो जाए। नेपाल चलचित्र संघ ने इस मामले में पाटन हाईकोर्ट में याचिका दायर की थी।
संघ के वकील जयलाल भंडारी बताते हैं, ‘नेपाल के सेंसर बोर्ड से सर्टिफिकेट लेकर आदिपुरुष फिल्म रिलीज की गई थी। काठमांडू के मेयर ने उसे बैन कर दिया। हमारी याचिका पर हाईकोर्ट ने अंतरिम आदेश दिया कि सेंसर बोर्ड ने मंजूरी दी है, तो सभी विदेशी फिल्में दिखाई जा सकती हैं। उन्हें बैन नहीं किया जा सकता। इसके बावजूद मेयर बयान देते रहे। इससे हॉल में दर्शक नहीं आ रहे हैं। कोर्ट के खिलाफ मेयर के कमेंट पर हमने अवमानना का केस भी किया है।’
जयलाल भंडारी बताते हैं, ‘नियमों के हिसाब से बालेन शाह को सिर्फ काठमांडू का डेवलपमेंट देखना है। फिल्मों पर बैन लगाना केंद्र सरकार का काम है। केंद्र के नीचे सेंसर बोर्ड है। सेंसर बोर्ड ने भी फिल्म देखी, जिस डायलॉग पर विवाद है, वो फिल्म में है ही नहीं।'
'फिर भी सेंसर बोर्ड ने कहा कि फिल्म में विवादित डायलॉग हो, तो उसे म्यूट कर फिल्म दिखा सकते हैं। अब डिस्ट्रीब्यूटर ने आदिपुरुष को सिनेमा हॉल से हटा लिया है। नेपाल में फिल्म नहीं चल रही है।’
कोर्ट के आदेश के बावजूद सिनेमा हॉल मालिकों ने आदिपुरुष नहीं दिखाई। ऐसा क्यों? जयलाल भंडारी कहते हैं, ‘भारत से फिल्म लाकर दिखाने में पैसा खर्च होता है। विवादों के बीच फिल्म चलेगी या नहीं, हॉल में कोई तोड़फोड़ न हो जाए। इस वजह से उन्होंने फिल्म हटा दी।’
डिस्ट्रीब्यूटर ने सवा करोड़ में राइट्स खरीदे थे, शो ही नहीं चल पाए
मनोज राठी नेपाल में आदिपुरुष फिल्म के डिस्ट्रीब्यूटर हैं। हम बागबाजार एरिया में उनकी कंपनी व्यंकटेश इंटरटेनमेंट के ऑफिस पहुंचे। मनोज राठी कहते हैं, ‘16 जून को फिल्म रिलीज होनी थी। हमने 14 जून को फिल्म सेंसर बोर्ड को दिखाई। सेंसर बोर्ड ने विवादित डायलॉग म्यूट कर फिल्म दिखाने की इजाजत दे दी।’
मनोज राठी कहते हैं, ‘कुछ लोग फिल्म देखने आ रहे थे, उन्हें रोकने के लिए बालेन ने महानगरपालिका के तहत आने वाली पुलिस भेज दी। इसके बाद पूरे नेपाल में सिनेमा हॉल मालिकों ने खतरे को भांपते हुए फिल्म उतार दी।’
नेपाल में प्रभास की फिल्म बाहुबली-2 ने इंडियन करेंसी में 25 करोड़ रुपए की कमाई की थी। ये नेपाल में सबसे ज्यादा कमाई करने वाली विदेशी फिल्म है। मनोज राठी को उम्मीद थी कि प्रभास की वजह से आदिपुरुष भी अच्छा परफॉर्म करेगी। उन्होंने 1.25 करोड़ रुपए में फिल्म के राइटस खरीदे थे। काठमांडू में फिल्म का एक शो भी ठीक से नहीं चला। उन्हें भारी नुकसान उठाना पड़ गया। पूरे नेपाल में फिल्म सिर्फ 70 लाख का कारोबार कर पाई।
इस मामले में हमने चलचित्र विकास बोर्ड के अध्यक्ष केसी भुवन और प्रवक्ता खेदुलाल बूढ़ाथोकी से बात करने की कोशिश की, लेकिन उन्होंने बात नहीं की। सेंसर बोर्ड के अफसरों काे फोन किया गया, लेकिन उन्होंने रिसीव नहीं किया।
काठमांडू के मेयर बालेन शाह बोले- जहां भी फिल्म चल रही है, रोक लगे
आखिर में हम आदिपुरुष विवाद से चर्चा में आए मेयर बालेन शाह से मिले। उन्होंने कैमरे पर इंटरव्यू नहीं दिया, पर बातचीत के लिए तैयार हो गए। हमने पहला सवाल पूछा- कोई फिल्म दिखाई जाए या नहीं, इसके लिए सेंसर बोर्ड है, चलचित्र विकास बोर्ड है, संचार मंत्रालय है, तो आपने कैसे बैन लगा दिया?
बालेन शाह कहते हैं, ‘‘ये कोई पैरोडी या कॉमेडी होती, तो अलग बात थी। ये तो सीरियस फिल्म है। दुनियाभर में चलेगी। इतनी बड़ी आबादी को प्रभावित करने वाली फिल्म किसी दूसरे देश की विभूति सीता को भारत की बेटी बता रही है।'
'ये सिर्फ नेपाल में आपत्ति का विषय नहीं है। भारत या दुनिया में, जहां भी ये फिल्म चल रही है, वहां इस पर रोक लगना चाहिए। नेपाल मे तो मैं मेयर के हिसाब से बोल रहा हूं। इस मुद्दे पर हमारी सरकार को ध्यान देना चाहिए। सिर्फ नेपाल मे सेंसर करके चलाने से कोई फर्क नहीं पड़ेगा।’
कोर्ट को चैलेंज करने के सवाल पर बालेन शाह कहते हैं, ‘मैंने कोर्ट को चैलेंज नहीं किया है। देश और इतिहास की बात आती है, तो मैं नहीं मानूंगा। सजा भुगतने के लिए तैयार हूं।’
हमने उनसे पूछा कि फिल्म इंडस्ट्री से जुड़े लोगों को भारतीय फिल्मों से बैन हटाने का आश्वासन देना चाहते हैं, तो उन्होंने जवाब नहीं दिया।
सत्ता पक्ष के सांसद बोले- मेयर स्टंटबाजी कर रहे, मैच्योर नेता नहीं
आदिपुरुष के विवाद पर सरकार क्या सोचती है, ये जानने के लिए हम सरकार चला रही नेपाल कम्युनिस्ट पार्टी के सांसद माधव सापकोटा से मिले। वे पोलित ब्यूरो के सदस्य भी हैं। उनसे पूछा कि बालेन शाह ने सरकार और कोर्ट को भारत सरकार का गुलाम बताया है। इसे सरकार कैसे देख रही है?
माधव सापकोटा कहते हैं, ‘बालेन शाह अदालत की अवमानना तक पहुंच गए हैं, ये ठीक नहीं है। वे संविधान के तहत मेयर बने हैं। संविधान से ही न्यायपालिका बनी है। अगर अदालत ने आदिपुरुष पर कोई फैसला सुनाया है और आप उसे नहीं मानते, तो कानूनी प्रक्रिया से आगे बढ़ना चाहिए। इस बात को भूलकर उन्होंने स्टंटबाजी की, वह परिपक्व नेता की निशानी नहीं है।’
क्या इस विवाद से भारत-नेपाल संबंधों पर असर पड़ेगा?
माधव सापकोटा कहते हैं, ‘बालेन शाह के बयान को हमने सही बताया होता, तो ये दूरी बढ़ाने का काम करता। सरकार ने उनके बयान का खंडन किया है। इसलिए दोनों देशों के बीच दरार आने की आशंका नहीं है।'
'मैं एक और बात साफ करना चाहता हूं, खासकर भारतीय संसद में लगे नए नक्शे के बारे में। उस पर हमारी संसद और देश में बहुत बड़ी चर्चा चल रही है। आदिपुरुष फिल्म में यदि विवादित डायलॉग रखा गया है, तो वह भी अच्छा नहीं हुआ है।’
‘भारत और नेपाल के बीच रोटी-बेटी के संबंध हैं। सांस्कृतिक, सामाजिक और खुली सीमा सहित भारत और नेपाल में अच्छे संबंध हैं। हम भारत से काफी कुछ सीखना चाहते हैं, सहयोग करना चाहते हैं और भारत के सहयोगी बनना चाहते हैं। इस लिहाज से भारत नेपाल को भरोसे में लेकर काम करे, तो उसके लिए ही बेहतर है।’
क्या नेपाल में भारत विरोधी भावना बढ़ रही है? माधव सापकोटा कहते हैं, 'अगर इसी तरह के विवाद बार-बार होते रहे, तो ये आने वाली पीढ़ी को प्रभावित कर सकते हैं। पुरानी जनरेशन इस संबंध पर संवेदनशील और परिपक्व है। आने वाली पीढ़ी को लगे कि भारत हमेशा हम लोगों को अपमानित करता है, तो ये आगे के लिए बहुत खराब बात है।'
सोशल मीडिया पर बालेन शाह के लाखों फॉलोअर्स, नौजवान सपोर्ट में
बालेन शाह के फेसबुक पर 15 लाख, ट्विटर पर 2.5 लाख और इंस्टाग्राम पर 31 लाख फॉलोअर्स हैं। उनकी बात का आम लोगों पर क्या असर है, ये जानने हम काठमांडू के न्यू मार्केट पहुंचे। यहां शाम होते ही नौजवानों की भीड़ लग जाती है।
मार्केट में हमें समीर और राजीव मिले। दोनों बालेन शाह को सही ठहराते हैं। समीर कहते हैं, ‘दोनों देशों के बीच अच्छे संबंध हैं। फिल्म में सीता माता को भारत की बेटी बताकर गलत किया गया। इसीलिए बालेन ने इसे बैन किया।' राजीव भी समीर की बातों पर हामी भरते हैं।
त्रिभुवन यूनिवर्सिटी में पढ़ने वाले दिनेश रावल मानते हैं कि मेयर का फैसला सही है। वे कहते हैं, ‘किसी देश को हक नहीं है कि दूसरे देश का अपमान करे। भारत की फिल्में और एक्टर पहले भी नेपाल का मजाक उड़ाते रहे हैं। मेयर ने देश के लिए आवाज उठाई है, तो सरकार को भी सपोर्ट करना चाहिए।’
हालांकि रिसर्चर पुष्कर काफले मेयर का सपोर्ट नहीं करते। काठमांडू के टोखा इलाके में रहने वाले पुष्कर कहते हैं, ‘उन्होंने अफवाहों पर फैसला लिया है। बैन होने की वजह से हमने फिल्म नहीं देखी, पर कई रिपोर्ट्स पढ़कर समझ आया कि उनका फैसला गलत है। इससे देश की साख को नुकसान पहुंचा है। फिल्म बिजनेस से जुड़े लोगों का भी नुकसान हुआ।’
विरोध के बावजूद पहले दिन वर्ल्डवाइड कलेक्शन के मामले में आदिपुरुष चौथे नंबर पर है। फिल्म ने दुनियाभर में 140 करोड़ रुपए कमाए थे। 
